Ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalarning ichki tartib qoidalarini tasdiqlash to‘g‘risida

O‘zbekiston Respublikasining “Ma’muriy qamoqni o‘tash tartibi to‘g‘risida”gi Qonuniga muvofiq buyuraman:
 1. Ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalarning ichki tartib qoidalari ilovaga muvofiq tasdiqlansin.
 2. Mazkur buyruq 2019-yil 11-yanvar kunidan e’tiboran kuchga kiradi.
 Mazkur Qoidalar O‘zbekiston Respublikasining “Ma’muriy qamoqni o‘tash tartibi to‘g‘risida”gi Qonuniga (bundan buyon matnda Qonun deb yuritiladi) muvofiq ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalarning (bundan buyon matnda maxsus qabulxona deb yuritiladi) ichki tartib qoidalarini belgilaydi. 
 1. Maxsus qabulxonaning kun tartibi maxsus qabulxonalar tomonidan mazkur Qoidalarning 1-ilovasida belgilangan namunaviy kun tartibiga asosan ishlab chiqiladi hamda Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi va viloyatlar ichki ishlar boshqarmalarining (bundan buyon matnda IIV-IIBB-IIB deb yuritiladi) Patrul-post xizmati va jamoat tartibini saqlash boshqarmalari (bundan buyon matnda PPXvaJTSB deb yuritiladi) boshliqlari tomonidan tasdiqlanadi.
 2. Maxsus qabulxonada ma’muriy qamoqqa olingan shaxslarning huquqlari, erkinliklari hamda qonuniy manfaatlari ro‘yobga chiqarilishini, majburiyatlari bajarilishini, ularning ajratib qo‘yilishini, alohida-alohida joylashtirilishini, shuningdek Qonunda nazarda tutilgan boshqa vazifalar bajarilishini ta’minlaydigan rejim o‘rnatiladi. 
 3. Maxsus qabulxonada rejimni tashkil etish va ta’minlash maxsus qabulxona ma’muriyati va xodimlari zimmasiga yuklatiladi. 
 4. Maxsus qabulxonada ma’muriy qamoqqa olingan shaxslar Qonunda belgilangan majburiyatlar hamda mazkur Qoidalarning 2-ilovasida belgilangan xulq-atvor qoidalarini bajaradi.
 5. Shaxslarning maxsus qabulxona hududiga kirishi va undan chiqishi ularning shaxsini tasdiqlovchi hujjati hamda maxsus qabulxona boshlig‘i ruxsatiga asosan beriladigan bir martalik ruxsatnoma asosida amalga oshiriladi.
 6. O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakili hamda O‘zbekiston Respublikasi Oliy Majlisining Inson huquqlari bo‘yicha vakili (ombudsman) maxsus qabulxonaga moneliksiz kirish huquqiga ega. Bunda maxsus qabulxona ma’muriyati tomonidan Vakilning xavfsizligi ta’minlanadi.
 Jinoyat-ijroiya kodeksining 18-moddasida nazarda tutilgan subyektlar maxsus qabulxonaga kirish huquqiga ega. Mazkur shaxslarning maxsus qabulxonaga kirish tartibi qonunchilik hujjatlari bilan belgilanadi.
 7. Quyidagi shaxslar maxsus qabulxonaga xizmat guvohnomasini ko‘rsatgan holda kirish huquqiga ega:
 O‘zbekiston Respublikasi Oliy Majlisi Qonunchilik palatasining deputatlari va Senatining a’zolari; 
 O‘zbekiston Respublikasi sudyalari;
 O‘zbekiston Respublikasi Bosh prokurori, uning o‘rinbosarlari, Qoraqalpog‘iston Respublikasi, Toshkent shahar, viloyatlar prokurorlari hamda ularga tenglashtirilgan prokurorlar va ularning o‘rinbosarlari;
 O‘zbekiston Respublikasining ichki ishlar vaziri va uning o‘rinbosarlari;
 O‘zbekiston Respublikasining Ichki ishlar vazirligi markaziy apparatining bosh boshqarma va boshqarma boshliqlari, ularning o‘rinbosarlari hamda tegishli bo‘lim (bo‘linma) xodimlari;
 tegishli ichki ishlar boshqarmalari boshliqlari va ularning o‘rinbosarlari;
 O‘zbekiston Respublikasi Adliya vazirligi Inson huquqlarini himoya qilish boshqarmasi va uning hududiy bo‘limlarining mas’ul xodimlari, 
 maxsus qabulxona xodimlari hamda maxsus qabulxonada mehnat shartnomasi asosida ishlovchi ishchi va xizmatchilar.
 8. Nazorat qiluvchi prokuror muassasaga moneliksiz va istalgan vaqtda kirishga, hamma kameralar bilan tanishishga hamda maxsus qabulxonada saqlanayotgan shaxslar bilan suhbatlashishga haqli.
 9. Ma’muriy qamoqqa olingan shaxs advokat olgan taqdirda maxsus qabulxona ma’muriyati advokatning maxsus qabulxona hududiga ish vaqti davomida moneliksiz ish yurituvidagi hujjat yuzasidan kirishini ta’minlaydi.
 10. Maxsus qabulxona hududiga kirishda va undan chiqishda shaxslarning ashyolari, kiyim-boshlari va poyabzallari ko‘zdan kechiriladi, shuningdek kirayotgan hamda chiqib ketayotgan transport vositalari ko‘zdan kechiriladi, mazkur Qoidalarning 3-ilovasiga muvofiq taqiqlangan ashyolar va oziq-ovqat mahsulotlari olib qo‘yiladi. 
 11. Maxsus qabulxona hududiga kirishda advokatlarning, maxsus qabulxonani nazorat qiluvchi va tekshiruvchi mansabdor shaxslarning ashyolari, kiyim-boshlari va poyabzallari ko‘zdan kechirilmaydi. Mazkur shaxslar kelganda, o‘qotar qurol hamda boshqa taqiqlangan ashyolarni maxsus qabulxonaning navbatchilik qismiga topshirishi shart.
 12. Maxsus qabulxonaga ma’muriy qamoqqa olingan shaxslar quyidagi hujjatlar asosida qabul qilinadi:
 jinoyat ishlari bo‘yicha tuman (shahar) sudining qarori, favqulodda holat rejimi sharoitlarida esa shuningdek harbiy komendantning yoki ichki ishlar organi boshlig‘ining qarori;
 ma’muriy qamoqqa olingan shaxsning shaxsini tasdiqlovchi hujjati.
 13. Maxsus qabulxonaga olib kelingan shaxslar maxsus qabulxona navbatchisi tomonidan sutka davomida qabul qilinadi.
 14. Maxsus qabulxona navbatchisi tomonidan ma’muriy qamoqqa olingan shaxslarni qabul qilish vaqtida ularni qabul qilish uchun asos bo‘ladigan hujjatlar tekshirib ko‘riladi, turli noaniqliklarning oldini olish maqsadida ma’muriy qamoqqa olingan shaxslarga savollar berilib, ularning bergan javoblarini maxsus qabulxonaga qabul qilish uchun asos bo‘ladigan hujjatlarda ko‘rsatilgan ma’lumotlar hamda shaxsini tasdiqlovchi hujjatlari bilan solishtiriladi va ushbu ma’lumotlar maxsus qabulxonaga qabul qilingan shaxslarni ro‘yxatdan o‘tkazish jurnaliga qayd etiladi. 
 15. Qonun talablari buzilgan holda rasmiylashtirilgan hujjatlar asosida olib kelingan shaxslar maxsus qabulxonaga qabul qilinmaydi.
 16. Maxsus qabulxonada ma’muriy qamoqqa olingan shaxslar o‘z huquqlari, erkinliklari va majburiyatlari hamda maxsus qabulxonadagi rejim to‘g‘risida xabardor qilinadi. Bunday ma’lumotlar har bir kamera devorlariga osib qo‘yiladi.
 17. Maxsus qabulxona ma’muriyati ma’muriy qamoqqa olingan shaxs maxsus qabulxonaga joylashtirilgan paytdan boshlab unga telefon orqali advokatga, qarindoshlariga yoxud boshqa shaxslarga ma’muriy qamoqqa olingan shaxs maxsus qabulxonaga joylashtirilganligi to‘g‘risida qo‘ng‘iroq qilish yoki xabar qilish huquqini berishi va ma’muriy qamoqqa olingan shaxs bu huquqidan foydalanganligini tasdiqlab maxsus qabulxonaga qabul qilingan shaxslarni ro‘yxatdan o‘tkazish jurnaliga imzosi bilan tasdiqlashi shart. 
 Agar maxsus qabulxonaga joylashtirilgan shaxs chet el fuqarosi bo‘lsa, uning maxsus qabulxonaga joylashtirilganligi to‘g‘risidagi yozma bildirish Qonunga muvofiq yigirma to‘rt soatdan kechiktirmay maxsus qabulxona mas’ul xodimlari tomonidan pochta orqali O‘zbekiston Respublikasi Tashqi ishlar vazirligiga yuboriladi.
 18. Boshqa shaxslardan ajratib qo‘yish talab qilinadigan bemorlarni aniqlash maqsadida maxsus qabulxonaga olib kelingan shaxslar dastlabki tibbiy ko‘rik va sanitariya ishlovidan o‘tkaziladi. 
 19. Tibbiyot xodimlari tomonidan chiqarilgan xulosaga ko‘ra statsionar sharoitda davolanishga muhtoj bo‘lgan shaxslar maxsus qabulxonaga qabul qilinmaydi.
 20. Ma’muriy qamoqqa olingan shaxslarni kameralarda alohida-alohida joylashtirish ularning shaxsi va psixologik jihatdan mosligi hisobga olingan holda amalga oshiriladi. Chekuvchilar chekmaydiganlardan alohida joylashtiriladi.
 Ma’muriy qamoqqa olingan shaxslarni joylashtirish chog‘ida erkaklarning ayollardan alohida joylashtirilishi ta’minlanishi shart.
 Quyidagilar ma’muriy qamoqqa olingan boshqa shaxslardan alohida joylashtiriladi:
 chet el fuqarolari va fuqaroligi bo‘lmagan shaxslar;
 yuqumli kasalliklarga chalingan bemorlar yoki tibbiy kuzatuvga muhtoj bo‘lgan shaxslar;
 sobiq sudyalar va huquqni muhofaza qiluvchi organlarning sobiq xodimlari, sobiq advokatlar; 
 hayoti va sog‘lig‘ining xavfsizligini ta’minlash manfaatlaridan kelib chiqqan holda ayrim shaxslar.
 Ma’muriy qamoqqa olingan shaxslarni bir kishilik kameralarda saqlash ushbu bandning beshinchi, oltinchi va yettinchi xatboshilarida nazarda tutilgan talablarga rioya etilishini ta’minlashning boshqa imkoniyati mavjud bo‘lmagan taqdirda amalga oshiriladi.
 21. O‘ta xavfli, yuqumli yoki parazitar kasalliklar bilan kasallangan shaxslar karantin uchun ajratilgan kameralarga joylashtiriladi. Karantin muddati tibbiy ko‘rsatkichlarga muvofiq belgilanadi. 
 22. Ruhiy buzilishlari mavjud bo‘lgan shaxslar, jumladan maxsus qabulxona xodimlariga va maxsus qabulxonada saqlanayotgan boshqa shaxslarga tajovuz qilishga moyil bo‘lgan shaxslar kameralarga tibbiyot xodimining tavsiyasiga ko‘ra joylashtiriladi. 
 23. Ma’muriy qamoqqa olingan shaxslar maxsus qabulxonaning umumiy kameralarida saqlanadi. 
 Maxsus qabulxonaning bir kishilik kameralariga joylashtirishga: 
 mazkur Qoidalarda nazarda tutilgan alohida-alohida joylashtirish talablariga rioya etilishini ta’minlashning boshqa imkoniyati mavjud bo‘lmaganda;
 ma’muriy qamoqqa olingan shaxslarning shaxsiy xavfsizligini ta’minlashni ko‘zlab;
 ma’muriy qamoqqa olingan shaxslarni, agar kunduzi umumiy kamerada saqlanayotgan bo‘lsa, tungi vaqtda bir kishilik kameraga joylashtirish zarur bo‘lganda yo‘l qo‘yiladi.
 24. Ma’muriy qamoqqa olingan shaxslar tomonidan maxsus qabulxonaning boshqa kameralarda yoki o‘zga xonalarda saqlanayotgan shaxslar bilan so‘zlashishiga, ularga biron-bir narsa berishiga hamda ular bilan yozishmalar olib borishiga yo‘l qo‘yilmaydi.
 25. Ajratib qo‘yishni ta’minlashga doir talablarga maxsus qabulxona hududi va yo‘lagida, sayr qilish vaqtida, sanitar ishlov vaqtida va boshqa hollarda ham rioya etilishi kerak.
 26. Ma’muriy qamoqqa olingan shaxslar maxsus qabulxonada shaxsiy ko‘rikdan o‘tkaziladi, ularning barmoq izlari hamda fotosurati olinadi. Ular joylashtirilgan xonalar ko‘rikdan o‘tkaziladi, ularning yonidagi ashyolari hamda nomiga kelgan pochta jo‘natmalari va yo‘qlovlar esa ko‘zdan kechiriladi. 
 27. Maxsus qabulxonaga bir guruh ma’muriy qamoqqa olingan shaxslar keltirilgan vaqtda, ular ikki soatdan oshmagan muddat ichida shaxsiy ko‘rikdan o‘tkazilishi shart.
 28. Shaxsiy ko‘rik to‘liq yoki to‘liqsiz shaklda o‘tkazilishi mumkin.
 29. To‘liq shaxsiy ko‘rik ma’muriy qamoqqa olingan shaxs maxsus qabulxonaga olib kelinganda va olib ketilayotganda o‘tkaziladi.
 30. To‘liq shaxsiy ko‘rik o‘tkazishda shaxs to‘liq yechintirilib, uning badani, kiyim-boshi, poyabzali, maxsus qabulxona tibbiyot xodimi nazorati ostida protezlari, plastir yopishtirilgan, gipsli va boshqa bog‘langan joylari birma-bir sinchiklab tekshiriladi. Kiyim-boshi orasida taqiqlangan ashyolar va oziq-ovqat mahsulotlarining mavjudligi aniqlangan taqdirda, kiyim-boshining choki so‘kiladi, poyabzalida mavjud supinator va temir nag‘al esa, ajratib olinadi.
 31. To‘liqsiz shaxsiy ko‘rik quyidagi hollarda o‘tkaziladi:
 ma’muriy qamoqqa olingan shaxslar maxsus qabulxona tibbiyot xonasiga, sayrga, barmoq izlarini olish yoki fotosuratga olishga olib chiqilayotganda, shuningdek qaytarib olib kirilayotganda;
 himoyachi, qonuniy vakil, qarindoshlari va boshqa shaxslar bilan uchrashuvga olib chiqilayotganda, shuningdek qaytarib olib kirilayotganda;
 boshqa kameraga o‘tkazilayotganda.
 32. To‘liqsiz shaxsiy ko‘rik o‘tkazishda shaxs yechintirilmasdan ko‘zdan kechiriladi, uning kiyim-boshi, poyabzali paypaslab tekshiriladi. Shaxsda taqiqlangan ashyolar va oziq-ovqat mahsulotlari mavjudligi aniqlangan taqdirda, to‘liq shaxsiy ko‘rikdan o‘tkaziladi. 
 33. Shaxsiy ko‘rik maxsus qabulxonaning ko‘rik qilinayotgan shaxs bilan bir jinsda bo‘lgan xodimlari tomonidan amalga oshiriladi.
 34. Maxsus qabulxonalarda ma’muriy qamoqqa olingan shaxslarning barmoq izlari uch nusxada olinadi.
 35. Ma’muriy qamoqqa olingan shaxslarning barmoq izlarini olish uchun tipografik bo‘yoq yoki barmoq izlarini olishga mo‘ljallangan maxsus vositalardan foydalaniladi.
 36. Barmoq izlarini olish ikki usulda amalga oshirilishi mumkin:
 birinchi usulda qora rangdagi bo‘yoq tekis yuzaga (shisha, plastik, metall) bir tekis qilib suriladi, valik bilan yoyiladi (tirnoq falangalari yetarlicha bo‘yalishi hamda bosilayotganda papillyar naqshlari tiqilib qolmasligi uchun qatlam juda yupqa va juda qalin bo‘lib ketmasligi kerak) va ma’muriy qamoqqa olingan shaxsning o‘ng qo‘li katta barmog‘idan boshlab har bir barmoqning tirnoq falangasi yengil ezilib, aylanma harakat bilan avval bo‘yalgan yuza bo‘ylab bir burchakdan boshqasiga qarab bosiladi va shu tartibda daktilokarta qog‘oziga tushiriladi hamda uning maxsus ajratilgan joylariga nazorat izlari va orqa tomoniga kaft izlari bosiladi;
 ikkinchi usulda bo‘yoq qo‘l barmog‘ining o‘ziga valik bilan suriladi va birinchi usuldagi kabi daktilokarta qog‘oziga bosiladi. 
 Har ikki usulda barmoq izlari olinganda ham daktilokarta qog‘ozida barmoqlarning izlari (papillyar chiziqlar) to‘liq ko‘rinib turishi, papillyarlar orasi tipografik bo‘yoq bilan to‘lmagan, bo‘yoq yoyilib ketmagan va papillyar naqshlarning barcha qismlari tasviri tushgan bo‘lishi kerak.
 37. Ma’muriy qamoqqa olingan shaxsning tirnoq falangasi yoki qo‘l barmog‘i yo‘q bo‘lsa, daktilokarta qog‘ozidagi shu barmoq grafasida bu to‘g‘rida izoh qoldiriladi.
 38. Ma’muriy qamoqqa olingan shaxslarni fotosuratga olish quyidagi tartibda amalga oshiriladi:
 ma’muriy qamoqqa olingan shaxs ko‘zoynaksiz va bosh kiyimsiz holatda oq yoki och ko‘k rangli devor oldiga turgiziladi; 
 boshi vertikal, ko‘zlari ochiq, sochi quloqlari ko‘rinib turadigan qilib taralgan holatda ikkita ko‘krak qismigacha bo‘lgan fotosuratlari tayyorlanadi (old va o‘ng taraflar);
 fotosuratlar bir xil o‘lchamda, old tomondan suratga olinganda fotoapparat suratga tushirilayotgan shaxsdan bir yarim metr masofadan kam bo‘lmagan uzoqlikda va fotoapparat obyektivi ko‘zlar tengligida o‘rnatilgan bo‘lishi kerak.
 39. Quyidagi hollarda ma’muriy qamoqqa olingan shaxslarning ashyolari va oziq-ovqat mahsulotlari ular ishtirokida ko‘zdan kechiriladi:
 maxsus qabulxonaga olib kelinganda yoki olib chiqilayotganda;
 boshqa kameraga o‘tkazilayotganda.
 40. Zarur hollarda, maxsus qabulxona boshlig‘ining ko‘rsatmasiga ko‘ra, ma’muriy qamoqqa olingan shaxslarning ashyolari va oziq-ovqat mahsulotlari ularning yo‘qligida ham maxsus qabulxona xodimlari tomonidan kamera bo‘yicha navbatchi ishtirokida ko‘zdan kechiriladi.
 41. Maxsus qabulxonaga olib kelingan va saqlanayotgan ma’muriy qamoqqa olingan shaxslarda taqiqlangan ashyolar va oziq-ovqat mahsulotlarining borligi aniqlanganda, bu haqda dalolatnoma tuziladi. 
 42. Shaxsiy ko‘rik qilish hamda ashyolar va oziq-ovqat mahsulotlarini ko‘zdan kechirish natijalari mazkur Qoidalarning 4-ilovasiga muvofiq shakldagi bayonnoma bilan rasmiylashtiriladi.
 Mazkur bayonnoma shaxsiy ko‘rik qilgan hamda ko‘zdan kechirishni o‘tkazgan maxsus qabulxona xodim(lar)i va shaxsiy ko‘rik qilingan hamda ko‘zdan kechirilgan shaxs tomonidan imzolanadi. Shaxs bayonnomada o‘z e’tirozlarini ko‘rsatishga haqli. 
 43. Ma’muriy qamoqqa olingan shaxs bayonnomani imzolashdan bosh tortgan taqdirda, bu haqda bayonnomaga yozib qo‘yiladi.
 44. Shaxsiy ko‘rik qilish hamda ashyolar va oziq-ovqat mahsulotlarini ko‘zdan kechirishda ma’muriy qamoqqa olingan shaxs tomonidan maxsus qabulxona xodimlariga faol qarshilik ko‘rsatilgan xollarda, unga nisbatan O‘zbekiston Respublikasining “Ichki ishlar organlari to‘g‘risida”gi Qonuni talablari asosida jismoniy kuch ishlatish va maxsus vositalar qo‘llanilishi mumkin. 
 45. Maxsus qabulxona xodimlari tomonidan tuzilgan bayonnoma, dalolatnoma, ma’muriy qamoqqa olingan shaxslarning fotosuratlari va barmoq izlari tushirilgan daktilokarta qog‘ozlarining bir nusxasi ularning shaxsiy hujjatlar yig‘majildiga qo‘shib qo‘yiladi.
 46. Daktilokarta qog‘ozining ikkinchi va uchinchi nusxalari tegishlicha IIV-IIBB-IIBlarning Tezkor-ma’lumotlar boshqarma (bo‘lim)lari va Ekspert-kriminalistika bo‘limlari (markazi)ga yuboriladi.
 47. Taqiqlangan ashyolar va oziq-ovqat mahsulotlari maxsus qabulxona boshlig‘ining mazkur Qoidalarning 5-ilovasiga muvofiq shakldagi qaroriga asosan olib qo‘yiladi. 
 48. Olib qo‘yilgan hujjatlar, pul mablag‘lari, qimmatbaho buyumlar, narsalar va boshqa ashyolar maxsus qabulxona navbatchilik qismiga saqlash uchun topshiriladi va bu haqida ularning tavsiflari va identifikatsiya raqamlari sanab o‘tilgan holda ikki nusxada dalolatnoma tuziladi. Dalolatnomaning bir nusxasi ma’muriy qamoqqa olingan shaxsga beriladi, ikkinchi nusxasi uning shaxsiy hujjatlar yig‘ma jildiga qo‘shib qo‘yiladi. Olib qo‘yilgan hujjatlar, pul mablag‘lari, qimmatbaho buyumlar, narsalar va boshqa ashyolar maxsus qabulxonaning navbatchilik qismidagi seyfda saqlanadi. 
 49. Olib qo‘yilgan va iste’molga yaroqsiz bo‘lib qolgan taqiqlangan oziq-ovqat mahsulotlari maxsus qabulxona boshlig‘ining asoslantirilgan qaroriga ko‘ra yo‘q qilib tashlanib, bu haqda mazkur Qoidalarning 6-ilovasiga muvofiq shaklda dalolatnoma tuziladi. 
 50. Muomaladan chiqarilmagan narsalar ma’muriy qamoqqa olingan shaxsning arizasi va maxsus qabulxona boshlig‘ining roziligiga ko‘ra uning qarindoshlari yoki boshqa shaxslarga berib yuborilishi mumkin. 
 51. Ma’muriy qamoqqa olingan shaxsning yonidan muomalada bo‘lishi taqiqlangan yoki cheklangan narsalar aniqlanganda qonunchilik hujjatlarida belgilangan tartibda olib qo‘yiladi hamda ularni saqlash, topshirish yoki yo‘q qilish, shuningdek, ushbu ashyolarni saqlagan shaxslarga nisbatan belgilangan tartibda javobgarlik masalalarini hal etish uchun zudlik bilan tegishli tuman (shahar) ichki ishlar boshqarmasi (bo‘limi)ga xabar beriladi.
 52. Sanitariya ishlovidan o‘tkazish chog‘ida ma’muriy qamoqqa olingan shaxslarni nazorat qilish ma’muriy qamoqqa olingan shaxslar bilan bir jinsda bo‘lgan maxsus qabulxona xodimlari tomonidan amalga oshiriladi. 
 53. Ma’muriy qamoqqa olingan shaxslar maxsus qabulxonadan ozod etilgan vaqtida ulardan olib qo‘yilgan narsalar va ashyolar o‘zlariga qaytarib beriladi va bu haqda tilxat olinadi. 
 54. Maxsus qabulxonada ma’muriy qamoqqa olingan shaxslarga sanitariya qoidalari, normalari, gigiyena normativlari talablariga va yong‘in xavfsizligi qoidalariga javob beradigan moddiy-maishiy sharoitlar yaratiladi.
 55. Ma’muriy qamoqqa olingan shaxslar saqlanadigan kameralar ventilatsiya jihozlariga hamda isitish tizimiga, shuningdek ko‘zga ziyon yetkazmaydigan holda o‘qish yoki yozish uchun yetarli tabiiy va sun’iy yorug‘likka ega bo‘lishi kerak. Kameralarning derazalari sun’iy ventilatsiya tizimi mavjudligidan qat’i nazar, toza havo kirishini ta’minlashi lozim. 
 56. Kameralarda bir kishiga to‘g‘ri keladigan yashash maydonining normasi ikki yarim kvadrat metrdan, ayollar uchun esa uch kvadrat metrdan kam bo‘lmagan o‘lchamda belgilanadi. 
 Ma’muriy qamoqqa olingan, yuqumli kasalliklarga chalingan bemorlar saqlanadigan kameralarda bir kishiga to‘g‘ri keladigan maydon to‘rt kvadrat metrdan kam bo‘lmasligi kerak.
 Ma’muriy qamoqda yashash normasi belgilangan tartibda tasdiqlangan sanitariya-gigiyena va qurilish normalari va qoidalariga muvofiq bo‘lishi kerak.
 57. Ma’muriy qamoqqa olingan shaxslarga alohida yotoq joyi, ko‘rpa-to‘shak (ko‘rpa, yostiq, ikkita choyshab va yostiq jildi), idish-tovoq hamda ovqatlanish anjomlari (kosa (miska), krujka va qoshiq) beriladi.
 58. Ma’muriy qamoqqa olingan shaxslar o‘zining kiyim-boshi, poyabzali va shaxsiy gigiyena vositalaridan foydalanadi. 
 Ma’muriy qamoqqa olingan shaxsda zarur vositalar mavjud bo‘lmagan taqdirda, ushbu shaxsning iltimosiga ko‘ra, unga shaxsiy gigiyena vositalari (sovun, tish pastasi yoki kukuni), soqol oladigan asbob yoki shaxsiy gigiyena vositalari (ayollar uchun) ham beriladi. 
 59. Maxsus qabulxonada ma’muriy qamoqqa olingan shaxslar saqlanadigan kameralar radioeshittirish vositalari bilan jihozlanadi. 
 60. Kameralarga, ularda saqlanishi mo‘ljallangan shaxslar sonini hisobga olgan holda quyidagi jihozlar o‘rnatiladi:
 bir qavatli yoki ikki qavatli karavotlar;
 stol va stul (o‘rindiq); 
 oziq-ovqat mahsulotlarini saqlashga mo‘ljallangan jihozlar;
 kiyim-bosh uchun ilgich;
 radioeshittirish vositasi;
 axlat qutisi;
 sun’iy shamollatish tizimi (ventilatsiya);
 sanitariya tarmog‘i (polga o‘rnatilgan unitaz va bet-qo‘l yuvgich);
 isitish tizimi.
 61. Ma’muriy qamoqqa olingan shaxslarning cho‘milib-yuvinishi, choyshab va yostiqjildlarini almashtirish yetti kunda kamida bir marta amalga oshiriladi. 
 Ma’muriy qamoqqa olingan shaxslarga maxsus qabulxonada yigirma daqiqa davomida cho‘milib-yuvinish imkoniyati hamda hammomning maxsus jihozlangan xonasida ularga bir martalik yoki elektr ustara yordamida soch-soqol olishiga ruxsat beriladi.
 62. Maxsus qabulxonada ma’muriy qamoqqa olingan shaxslar ular organizmining normal yashashi uchun yetarli bo‘lgan ovqat bilan ta’minlanadi. 
 63. Maxsus qabulxonada ma’muriy qamoqqa olingan shaxslar har kuni ehtiyojga qarab qaynatilgan ichimlik suvi bilan ta’minlanadi.
 64. Maxsus qabulxonada ma’muriy qamoqqa olingan shaxslar tasarrufida qog‘oz va kanselyariya ashyolari bo‘lishi huquqiga ega. Ma’muriy qamoqqa olingan shaxslarga ularning iltimosiga ko‘ra, arizalar, takliflar va shikoyatlarini yozishi uchun qog‘oz va sharikli ruchka beriladi.
 65. Maxsus qabulxonada davolash-profilaktika va sanitariya, epidemiyaga qarshi ishlar qonunchilik hujjatlariga muvofiq tashkil etiladi va o‘tkaziladi. Maxsus qabulxona ma’muriyati ma’muriy qamoqqa olingan shaxslarning sog‘lig‘ini saqlashni ta’minlaydigan sanitariya-gigiyena talablarini bajarishi shart. 
 66. Ma’muriy qamoqqa olingan shaxslarga tibbiy xizmat ko‘rsatish maxsus qabulxonaning tibbiyot xodimlari tomonidan amalga oshiriladi.
 67. Maxsus qabulxonaga yangi kelgan shaxslar kechiktirib bo‘lmaydigan tibbiy yordam ko‘rsatilishi zarur bo‘lgan bemorlarni va tibbiy yordamga muhtoj bo‘lgan shaxslarni aniqlash maqsadida maxsus qabulxonaning tibbiyot xodimlari tomonidan amalga oshiriladigan birlamchi tibbiy ko‘rikdan o‘tadilar.
 68. Maxsus qabulxonaga olib kelingan ma’muriy qamoqqa olingan shaxslar ular olib kelingan kundan boshlab ikki kun ichida o‘rnatilgan tartibda davlat sog‘liqni saqlash tizimining tibbiy muassasalarida majburiy rentgenoflyurografik (rentgenoflyurografik tekshiruvga oid ma’lumotlar bo‘lmaganda) tekshiruvidan o‘tkaziladi. Olingan tibbiy ko‘rik natijalari ularning tibbiy kartasiga yozib qo‘yiladi.
 69. Maxsus qabulxonalarda ma’muriy qamoqqa olingan shaxslarda tan jarohatlari aniqlanganda ular maxsus qabulxonaning tibbiyot xodimlari tomonidan kechiktirmasdan tibbiy tekshiruvdan o‘tkaziladi. Tibbiy tekshiruv natijalari to‘g‘risida darhol prokurorga xabar qilinadi.
 70. Maxsus qabulxonada saqlanayotgan shaxslar har kuni kameralarni ko‘zdan kechirish vaqtida maxsus qabulxona tibbiyot xodimlariga, kechiktirib bo‘lmaydigan hollarda esa, maxsus qabulxonaning istalgan xodimiga tibbiy xizmat ko‘rsatilishini so‘rab murojaat qilishlari mumkin. Murojaat qilganlarga zarur tibbiy xizmat ko‘rsatilishi shart. 
 71. Maxsus qabulxonada saqlanayotgan shaxslarga ambulator tibbiy xizmat kameralarda yoki maxsus qabulxonaning maxsus jihozlangan tibbiyot xonalarida ko‘rsatiladi. maxsus qabulxona tibbiyot xodimi har kuni kameralarni ertalabki ko‘zdan kechirish vaqtida, birinchi navbatda, ambulator tibbiy xizmat ko‘rsatilayotgan shaxslarni tibbiy ko‘rikdan o‘tkazadi. 
 72. Ma’muriy qamoqqa olingan shaxslar tibbiy ko‘rsatmalar bo‘yicha o‘zlariga zarur bo‘lgan dori vositalari va preparatlaridan maxsus qabulxona tibbiyot xodimining ruxsati bilan foydalanishga haqli. 
 73. Dori vositalari maxsus qabulxona tibbiyot xodimining ko‘rsatmasi bo‘yicha bemorning tibbiy kartasiga yozilgan ko‘rsatkichlarga muvofiq beriladi. Bemorning xohishiga ko‘ra, shu jumladan boshqa tibbiyot muassasalarining tibbiyot xodimlari tomonidan tayinlangan dori vositalari uning qarindoshlari yoki boshqa shaxslar tomonidan olib kelingan taqdirda maxsus qabulxona tibbiyot xodimining roziligi bilan olinishi mumkin.
 74. Shifokorning yozma xulosasiga ko‘ra maxsus qabulxonada saqlanayotgan shaxslarga tavsiya etiladigan dori vositalarining miqdori cheklanmaydi.
 75. Dori vositalarining iste’mol qilinishi maxsus qabulxona tibbiyot xodimi nazoratida amalga oshiriladi. Davolanishi uzluksiz davom etadigan (yurak muskullarining siqilishi (stenokardiya), bemorning tinchlanishiga bog‘liq bo‘lgan qon-tomir, arterial qon bosimining ko‘tarilishi bilan kechadigan gipertonik kasalliklar, qandli diabet, tutqanoq va boshqa shu kabi kasalliklarga chalingan) bemorlarga maxsus qabulxona tibbiyot xodimi tomonidan tayinlangan dori vositalari berib qo‘yilishi mumkin, bundan tarkibida giyohvandlik vositalari, ularning analoglari yoki psixotrop moddalar bo‘lgan, shuningdek kuchli ta’sir etuvchi va boshqa shu kabi dori vositalari mustasno.
 76. Ma’muriy qamoqqa olingan shaxslarga maxsus qabulxonalarda tibbiy xizmat ko‘rsatish Qonunda belgilangan tartibda O‘zbekiston Respublikasi Davlat budjeti mablag‘lari hisobidan amalga oshiriladi. 
 77. Maxsus qabulxona tibbiyot xodimining xulosasiga ko‘ra statsionar sharoitlarda yordam ko‘rsatilishiga muhtoj bo‘lgan shaxslar o‘rnatilgan tartibda davlat sog‘liqni saqlash muassasalariga yuboriladi. Bunda ularni qo‘riqlash va xulq-atvorini nazorat qilish ta’minlanadi. Ma’muriy qamoqqa olingan shaxslarga statsionar sharoitlarda tibbiy yordam ko‘rsatilgan taqdirda ularning qarindoshlari yoki ma’muriy qamoqqa olingan shaxs tomonidan ko‘rsatilgan boshqa shaxslar bu haqda darhol xabardor qilinadi. 
 Davlat tomonidan kafolatlangan tibbiy yordam hajmidan tashqari tibbiy va boshqa yordamlar xarajatlari belgilangan tartibda ma’muriy qamoqqa olingan shaxslar tomonidan to‘lanadi. 
 Ma’muriy qamoqqa olingan shaxslarga statsionar sharoitlarda tibbiy yordam ko‘rsatilgan vaqt ma’muriy qamoq muddatiga kiritiladi.
 78. Maxsus qabulxona ma’muriyati, xodimlari va tibbiyot xodimlari muntazam ravishda dezinfeksiya va boshqa sanitariya-gigiyena tadbirlari o‘tkazilishini ta’minlashi shart.
 79. Ma’muriy qamoqqa olingan shaxslarda o‘ta xavfli, yuqumli yoki parazitar kasalliklar mavjudligi aniqlangan taqdirda zudlik bilan epidemiyaga qarshi chora-tadbirlar va davolash-profilaktika ishlari amalga oshiriladi. 
 80. Epidemiyaga qarshi kurashish maqsadida o‘n kunda kamida bir marotaba maxsus qabulxona kameralari, ovqat tarqatish xonalari hamda omborxona va boshqa xonalari belgilangan tartibda kimyoviy preparatlar yordamida zararkunandalarni yo‘qotish uchun profilaktik dezinfeksiya, dezinseksiya va deratizatsiya qilinadi.
 81. Maxsus qabulxonani tayyor ovqat bilan ta’minlovchi oshxonalar umumiy ovqatlanish korxonalariga qo‘yiladigan sanitariya qoidalari va me’yorlari talablariga javob berishi kerak. 
 82. Oziq-ovqat mahsulotlari va tayyor ovqat sifatini maxsus qabulxona navbatchisi va tibbiyot xodimi tekshiradi hamda bu haqda maxsus jurnalga qayd qiladi. Tegishli hujjatlari bo‘lmagan, yaroqlilik muddati tugagan, buzilish alomatlari bo‘lgan oziq-ovqat mahsulotlarining qabul qilinishiga yo‘l qo‘yilmaydi.
 83. Ma’muriy qamoqqa olingan shaxsning ovqat yeyishdan bosh tortganligi fakti aniqlanganda, maxsus qabulxona navbatchisi darhol prokurorni bu haqda xabardor qilishi shart.
 84. Ovqat yeyishdan bosh tortayotgan shaxs maxsus qabulxona tibbiyot xodimining kuzatuvi ostida bo‘ladi.
 85. Ovqat yeyishdan bosh tortayotgan shaxsning sog‘lig‘ini saqlab turishga qaratilgan majburiy tusdagi choralar (sun’iy va majburiy ovqatlantirish) agar uning hayoti yoxud sog‘lig‘iga xavf tug‘ilsa, shifokorning yozma xulosasi asosida hamda tibbiyot xodimi ishtirokida amalga oshiriladi.
 86. Ma’muriy qamoqqa olingan shaxslar maxsus qabulxonada saqlanish davrida bir marotaba o‘zi bilan saqlash taqiqlanmagan oziq-ovqat mahsulotlari va eng zarur narsalarni sotib olish huquqiga ega. 
 87. Oziq-ovqat mahsulotlari va eng zarur narsalarni sotib olishni xohlovchilar maxsus qabulxona boshlig‘i nomiga mazkur Qoidalarning 7-ilovasiga muvofiq shakldagi ariza bilan murojaat qiladi.
 88. Maxsus qabulxona boshlig‘i maxsus qabulxonaga qabul qilishda shaxslardan olib qo‘yilgan va navbatchilik qismida saqlanayotgan pul mablag‘lari hisobidan maxsus qabulxonada saqlanayotgan shaxslarning qarindoshlari yoki boshqa shaxslar orqali oziq-ovqat mahsulotlari va eng zarur narsalarni sotib olishlari uchun sharoit yaratib beradi.
 89. Ma’muriy qamoqqa olingan shaxslar pochta jo‘natmalari va yo‘qlovlarni olish va jo‘natish huquqiga ega. 
 90. Ma’muriy qamoqqa olingan shaxslar maxsus qabulxonada saqlangan davrida og‘irligi pochta aloqasi xizmatlari ko‘rsatish qoidalarida belgilangan normalardan oshmaydigan bitta posilka yoki banderol, shuningdek umumiy og‘irligi o‘n ikki kilogrammgacha bo‘lgan oziq-ovqat mahsulotlaridan iborat ikkita yo‘qlov olishiga ruxsat etiladi. 
 91. Odamlar hayoti va sog‘lig‘i uchun xavf tug‘diradigan yoki jinoyat quroli sifatida yoxud maxsus qabulxonada saqlash maqsadlariga to‘sqinlik qilish uchun foydalanilishi mumkin bo‘lgan oziq-ovqat mahsulotlari, narsalar va moddalarni maxsus qabulxonada saqlanayotgan shaxslarga berish taqiqlanadi. 
 92. Pochta jo‘natmalari va yo‘qlovlarni qabul qilish maxsus qabulxonaning maxsus jihozlangan xonasida amalga oshiriladi. 
 93. Pochta jo‘natmalari va yo‘qlovlarni qabul qilish vaqti, tartibi va ularning soni hamda miqdorini belgilovchi hujjatlardan ko‘chirmalar maxsus qabulxonaga kelgan shaxslarga ko‘rinadigan joyga osib qo‘yiladi. 
 94. Yo‘qlov olib kelgan shaxs mazkur Qoidalarning 8-ilovasiga muvofiq shaklda ikki nusxada ariza to‘ldiradi. Arizalar va yo‘qlov uni olib kelgan shaxsning shaxsini tasdiqlovchi hujjati bilan birga maxsus qabulxona navbatchisiga taqdim etiladi.
 95. Yo‘qlovdagi non va go‘sht mahsulotlari, shuningdek pishloq va tuzlangan baliq bo‘laklarga ajratilib tekshiriladi, suyuq mahsulotlar maxsus qabulxonaning idishiga quyiladi, konservalar ochilib, boshqa idishga solinadi, tamaki, shakar va shu kabilar maxsus elakdan o‘tkaziladi, konfetlar o‘ramsiz qabul qilinadi, tamaki mahsulotlari qutisidan chiqarilgan holda ko‘zdan kechiriladi. Yozishmalarni hamda taqiqlangan ashyolar va oziq-ovqat mahsulotlarini yashirish mumkin bo‘lgan boshqa barcha mahsulotlar ham shu tartibda tekshiriladi. Zarur hollarda, tekshiruv jarayonida texnik vositalardan foydalaniladi.
 Tekshiruv yo‘qlovni olib kelgan shaxs ishtirokida amalga oshiriladi.
 96. Maxsus qabulxona xodimi yo‘qlov olib kelgan shaxsga uning shaxsini tasdiqlovchi hujjati va arizasining bir nusxasini yo‘qlovni qabul qilganligi to‘g‘risida imzo qo‘yib qaytarib beradi hamda yo‘qlovning og‘irligini maxsus jurnalga qayd etadi. Arizaning ikkinchi nusxasiga maxsus qabulxonada saqlanayotgan shaxs yo‘qlovni olganligi to‘g‘risida imzo qo‘yganidan so‘ng, yo‘qlov unga beriladi va arizaning ushbu nusxasi uning shaxsiy hujjatlar yig‘ma jildiga qo‘shib qo‘yiladi. Ma’muriy qamoqqa olingan shaxs arizaga yo‘qlovni olganligi to‘g‘risida imzo qo‘yishdan bosh tortsa, bu haqda arizaning ushbu nusxasiga yozib qo‘yiladi va dalolatnoma tuziladi. 
 97. Yo‘qlovda jinoiy maqsadda foydalanish mumkin bo‘lgan, maxsus qabulxona hududiga kiritish taqiqlangan yashirilgan ashyolar aniqlangan taqdirda, maxsus qabulxona joylashgan ichki ishlar organi boshlig‘iga bildirgi orqali ma’lum qilinadi. Ichki ishlar organi boshlig‘ining tekshiruv o‘tkazish bo‘yicha topshirig‘iga asosan tezkor xodimlar tomonidan tegishli hujjatlar rasmiylashtiriladi.
 98. Yo‘qlovlar quyidagi hollarda qabul qilinmaydi:
 yo‘qlovni olib kelgan shaxslarning shaxsini tasdiqlovchi hujjatlari bo‘lmaganda;
 taqiqlangan ashyolar va oziq-ovqat mahsulotlari olib kelinganda;
 yo‘qlovlar soni yoki yo‘qlovning umumiy og‘irligi Qonunda belgilangan normadan ortiq bo‘lganda, uning ortiqcha qismi;
 ma’muriy qamoqqa olingan shaxs davlat sog‘liqni saqlash tizimining tibbiy muassasalariga olib ketilganligi sababli, yo‘qlovni shaxsan qabul qilish imkoniyatiga ega bo‘lmaganda;
 yo‘qlov oluvchi yo‘qlovni qabul qilishdan yozma ravishda bosh tortganda;
 yo‘qlov oluvchi boshqa muassasaga yuborilgan yoki ozod etilganda;
 yo‘qlov oluvchi vafot etganda.
 Keltirilgan hollarda yo‘qlov uni olib kelgan shaxsga qaytarib beriladi, bundan 97-banddagi holatlar mustasno.
 99. Pochta jo‘natmalari maxsus qabulxona xodimlaridan iborat uch kishilik komissiya tomonidan ochiladi hamda ularning ichidagi ashyolar va oziq-ovqat mahsulotlari pochta jo‘natmalarining ustidagi ro‘yxat bilan solishtiriladi. 
 100. Ochilgan pochta jo‘natmalari bo‘yicha dalolatnoma tuziladi hamda unga ashyolar va oziq-ovqat mahsulotlarining ro‘yxati, ularning tashqi belgilari, sifati, agar ularda taqiqlangan ashyolar va oziq-ovqat mahsulotlari bo‘lsa, dalolatnomada ularni saqlash, davlat daromadiga o‘tkazish yoki yo‘q qilish uchun topshirilganligi ko‘rsatiladi. 
 101. Dalolatnoma ma’muriy qamoqqa olingan shaxsga imzo qo‘ydirib tanishtiriladi va uning shaxsiy hujjatlar yig‘ma jildiga qo‘shib qo‘yiladi.
 102. Pochta jo‘natmalari:
 ma’muriy qamoqqa olingan shaxs ularni qabul qilishdan yozma ravishda bosh tortganda;
 ma’muriy qamoqqa olingan shaxs boshqa muassasaga o‘tkazilganda yoki ozod etilganda;
 nomiga pochta jo‘natmalari kelgan ma’muriy qamoqqa olingan shaxs vafot etganda ularni jo‘natgan shaxslarga pochta orqali yuboriladi.
 103. Maxsus qabulxonadan ozod etilgan shaxslarning nomiga kelgan pochta jo‘natmalari olinganidan keyin uch kunlik muddatdan kechiktirmay maxsus qabulxona ma’muriyati tomonidan u ketgan joyga jo‘natiladi.
 104. Pochta jo‘natmalari qabul qilib olingandan so‘ng yigirma to‘rt soat ichida, yo‘qlovlar esa darhol ma’muriy qamoqqa olingan shaxsga beriladi.
 105. Pochta jo‘natmalari va yo‘qlovlarning saqlanishi oqibatida ularning tabiiy buzilishi hamda ko‘zdan kechirish natijasida tashqi ko‘rinishini yo‘qotganligi uchun maxsus qabulxona ma’muriyati javobgar bo‘lmaydi. Bu haqda yo‘qlov olib kelgan shaxs yo‘qlovni qabul qilish vaqtida ogohlantirilishi shart.
 106. Ma’muriy qamoqqa olingan shaxslarning pochta jo‘natmalari va yo‘qlovlarni jo‘natishi ularning o‘z mablag‘lari hisobidan amalga oshiriladi. 
 107. Ma’muriy qamoqqa olingan shaxslar pochta jo‘natmalari va yo‘qlovlarni jo‘natish uchun zarur ashyolarni (konvertlar, markalar, telegramma blankalari, qog‘oz va boshqalarni) maxsus qabulxona xodimlari orqali sotib oladi. 
 108. Ma’muriy qamoqqa olingan shaxslardan pochta jo‘natmalari va yo‘qlovlar har kuni yopilmagan konvertlarda, jo‘natuvchi va oluvchining rekvizitlari yozilgan holda maxsus qabulxona xodimi tomonidan qabul qilinadi. 
 109. Pochta jo‘natmalari va yo‘qlovlarni adresatlarga jo‘natish u jo‘natishga topshirilgan kundan e’tiboran uch kunlik muddatda maxsus qabulxona ma’muriyati tomonidan amalga oshiriladi. Telegramma adresatga darhol jo‘natiladi. 
 110. Ma’muriy qamoqqa olingan shaxslar pul jo‘natmalari olish huquqiga ega. 
 111. Ma’muriy qamoqqa olingan shaxslar nomiga kelgan pul jo‘natmalari maxsus qabulxonaning navbatchilik qismidagi seyfda saqlanadi. 
 112. Ma’muriy qamoqqa olingan shaxslar tomonidan pul jo‘natmalari olingan sana maxsus jurnalda qayd etiladi.
 113. Ma’muriy qamoqqa olingan shaxslar maxsus qabulxonadan ozod etilgan vaqtida ularning nomiga kelgan pul jo‘natmalari o‘zlariga beriladi va bu haqda tilxat olinadi. 
 114. Maxsus qabulxonadan ketgan shaxslarning nomiga kelgan pul jo‘natmalari olinganidan keyin uch kunlik muddatdan kechiktirmay maxsus qabulxonaning ma’muriyati tomonidan u ketgan joyga jo‘natiladi.
 115. Ma’muriy qamoqqa olingan shaxslar maxsus qabulxona hududida maxsus ajratilgan joylarda kunduzgi vaqtda davomiyligi ikki soatdan kam bo‘lmagan har kungi sayr etish huquqiga ega.
 116. Bemorlarning har kungi sayr etish vaqti maxsus qabulxona tibbiyot xodimining xulosasiga ko‘ra belgilanadi.
 117. Kameradagi shaxslar sayrga bir vaqtda olib chiqilishi va ular mavsumiy kiyimda bo‘lishi lozim.
 118. Ma’muriy qamoqqa olingan shaxslar sayrga maxsus qabulxona ma’muriyati tomonidan belgilangan jadval asosida olib chiqiladi. 
 119. Sayr vaqtida maxsus qabulxona tibbiyot xodimlari maxsus qabulxona mas’ul xodimlari bilan birgalikda kameralarning sanitariya holatini tekshirishlari mumkin.
 120. Sayrga olib chiqilgan shaxslar doimiy ravishda nazorat qilib turiladi.
 121. Ma’muriy qamoqqa olingan shaxslar sayr vaqtida sayrni muddatidan oldin to‘xtatish haqida nazoratchiga murojaat qilishlari mumkin. Nazoratchi bu haqda maxsus qabulxona navbatchisini xabardor qiladi.
 122. Sayr qilish ob-havo sharoiti yomonlashganda (bo‘ron, kuchli yomg‘ir va h.k.), favqulodda holatlar (qochish, o‘z joniga qasd qilish va h.k) ro‘y berganda, vaziyat keskinlashganda (favqulodda holat sodir etilishi to‘g‘risida xabar olinganda, nazorat qiluvchi xodimlar soni keskin qisqartirilganda)hamda boshqa noxush hodisa (yong‘in, tabiiy ofatlar va h.k.)lar bartaraf etilgunga qadar taqiqlab qo‘yilishi mumkin. 
 123. Ma’muriy qamoqqa olingan shaxslar maxsus qabulxona yo‘lagidan o‘tayotganda va sayrga chiqqanda baqirish, kuylash, tinchlikni boshqacha usullar bilan buzish, maxsus qabulxona hududidan tashqariga narsalar otish, devorlarga yozuvlar yozish, uskuna va to‘siqlarni buzish yoki saqlash rejimini buzadigan boshqa harakatlarni amalga oshirish taqiqlanadi. 
 124. Ushbu Qoidalarning 123-bandida belgilangan sayr qilish tartibi buzilganda, ma’muriy qamoqqa olingan shaxslar tomonidan maxsus qabulxona xodimlariga yoki ma’muriy qamoqqa olingan boshqa shaxslarga nisbatan noqonuniy harakatlar sodir etilganda yoki ushbu shaxsga birinchi yordam ko‘rsatish kerak bo‘lganda sayr qilish muddatidan ilgari to‘xtatilishi mumkin.
 125. Sayr qilish tartibini buzgan shaxslar maxsus qabulxona boshlig‘i (yo‘qligida uning o‘rinbosari yoki navbatchi) ko‘rsatmasiga asosan kamerasiga qaytariladi.
 126. Maxsus qabulxonada ma’muriy qamoqqa olingan shaxslarga himoyachisi, qonuniy vakili, qarindoshlari hamda boshqa shaxslar bilan uchrashuvlar beriladi. Himoyachi va qonuniy vakil bilan moneliksiz va xoli uchrashuvlar ularning soni hamda davom etish muddati cheklanmagan holda beriladi.
 127. Maxsus qabulxona boshlig‘i tomonidan ma’muriy qamoqqa olingan shaxsga qarindoshlari va boshqa shaxslar bilan davom etish muddati ikki soatgacha bo‘lgan bitta uchrashuvga ijozat berilishi mumkin. 
 128. Bir vaqtning o‘zida ma’muriy qamoqqa olingan shaxs bilan ikki nafar voyaga yetgan qarindoshlari va boshqa shaxslarning uchrashuviga ruxsat etiladi. 
 129. Ma’muriy qamoqqa olingan shaxslarning qarindoshlari va boshqa shaxslar bilan uchrashuvlari maxsus qabulxonaning maxsus jihozlangan uchrashuv xonasida o‘tkaziladi.
 130. Ma’muriy qamoqqa olingan shaxslar uchrashuvga bir vaqtning o‘zida olib chiqilishi mumkin, bunda ma’muriy qamoqqa olingan shaxslarning kameralar bo‘yicha ajratilish talablariga qat’iy rioya qilinishi shart.
 131. Maxsus qabulxona xodimlari tomonidan uchrashuvga olib chiqilayotgan shaxsning tashqi ko‘rinishi ozoda bo‘lishi ta’minlanishi kerak.
 132. Maxsus qabulxona navbatchisi tomonidan smenani topshirish-qabul qilish (kamida bir soat ichida) va ma’muriy qamoqqa olingan shaxslarning ovqatlanish (nonushta, tushlik va kechki ovqat) vaqtida hamda tungi, ya’ni kech soat 22.00 dan ertalab soat 6.00 gacha bo‘lgan vaqtda, shuningdek shaxsini tasdiqlovchi hujjati bo‘lmagan, mast holda kelgan shaxslarga uchrashuv berilmaydi, Jinoyat-protsessual kodeksida (bundan buyon matnda JPK deb yuritiladi) nazarda tutilgan hollar bundan mustasno. Bunda rad etish sabablari maxsus qabulxona xodimi tomonidan tushuntiriladi.
 133. Ma’muriy qamoqqa olingan shaxslar bilan quyidagi shaxslar uchrashishlari mumkin: 
 advokat — u advokat guvohnomasini va o‘zining muayyan ishni yuritishga bo‘lgan vakolatini tasdiqlovchi orderni ko‘rsatganda; 
 qonuniy vakil — ma’muriy qamoqqa olingan shaxsning qonuniy vakili ekanligini va o‘z shaxsini tasdiqlovchi hujjatini ko‘rsatganda; 
 ma’muriy qamoqqa olingan shaxsning qarindoshi yoki boshqa shaxs — o‘zining shaxsini tasdiqlovchi hujjatini ko‘rsatganda. 
 Ushbu bandda sanab o‘tilgan shaxslardan boshqa hujjatlarni talab qilish taqiqlanadi.
 134. Advokatning himoya ostidagi shaxs bilan audio va video kuzatuv qurilmalari bo‘lmagan maxsus xonada hamda begona shaxslarning ishtirokisiz o‘z vaqtida va hech qanday to‘siqlarsiz uchrashishi ta’minlanadi, bunda advokat va himoya ostidagi shaxsning suhbatini uchinchi shaxslar eshitishini istisno etgan holda ularni vizual ko‘rib turish imkoniyati saqlab qolinadi.
 Ma’muriy qamoqqa olingan shaxslarning o‘z himoyachisi va qonuniy vakili bilan uchrashuvlari maxsus qabulxona xodimi ularni ko‘rib turadigan, lekin eshitmaydigan sharoitlarda, maxsus qabulxonaning uchrashuv xonasida o‘tkaziladi.
 135. Advokatning himoya ostidagi shaxs bilan uchrashish jarayonida elektron vositalardan (mobil telefon, fotoapparat va diktofon) foydalanish imkoniyati yaratiladi. Bunda advokat tomonidan elektron vositalardan ma’lumotlarni qayd etish bilan bog‘liq bo‘lmagan boshqa maqsadlarda foydalanish taqiqlanadi. 
 Himoyachilar (advokatning himoyachi sifatida ishtirok etishi bundan mustasno), qonuniy vakillar, qarindoshlar va boshqa shaxslarga uchrashuvlar berilganda, ularning yonida aloqa vositalari, shaxsiy kompyuter, fotoapparat, videokamera va ovoz yozish qurilmalarining bo‘lishi taqiqlanadi. 
 136. Uchrashuv jarayonida advokat tomonidan ma’muriy qamoqqa olingan shaxslarga Qoidalarning 3-ilovasida ko‘rsatib o‘tilgan taqiqlangan ashyolar va oziq-ovqat mahsulotlarini topshirish holatlari aniqlanganda uchrashuv muddatidan oldin to‘xtatiladi. 
 Advokat bilan uchrashuv muddatidan oldin to‘xtatilgan hollarda, maxsus qabulxona ma’muriyati tomonidan advokatlik siri va daxlsizligini ta’minlashga doir qonunchilik hujjatlari talablariga rioya qilgan holda dalolatnoma rasmiylashtiriladi. Dalolatnoma nusxasi O‘zbekiston Respublikasi Advokatlar palatasining tegishli hududiy boshqarmasiga va ushbu advokatga guvohnoma bergan hududiy adliya organiga yuboriladi. 
 137. Qarindoshlar va boshqa shaxslar bilan uchrashuvlar maxsus qabulxona xodimlarining nazorati ostida amalga oshiriladi. Himoyachi, qonuniy vakil, qarindoshlar va boshqa shaxslar tomonidan ma’muriy qamoqqa olingan shaxslarga mazkur Qoidalarning 3-ilovasida ko‘rsatib o‘tilgan taqiqlangan ashyolar va oziq-ovqat mahsulotlarini topshirishga urinilgan hollarda uchrashuv muddatidan oldin to‘xtatib qo‘yiladi. Uchrashuvga kelgan shaxs bu haqda uchrashuv boshlanishidan oldin maxsus qabulxonaning mas’ul xodimlari tomonidan ogohlantirilishi shart.
 138. Maxsus qabulxonada uchrashuvlar vaqtincha to‘xtatib turilgan hollarda nazorat qiluvchi prokurorga xabar beriladi va bu haqda uchrashuvga kelganlarni qabul qilish xonasiga e’lon osib qo‘yiladi.
 139. Maxsus qabulxona ma’muriyati tomonidan ma’muriy qamoqqa olingan shaxslarga maxsus qabulxonada texnik imkoniyatlar mavjud bo‘lganida statsionar telefon-avtomatlari orqali, yoki ma’muriy qamoqqa olingan shaxslarning shaxsiy aloqa vositalari va zaryadlash qurilmalarini ularga berish (olish) yordamida, telefon muloqotlarining ketma-ketlik tartibida taqdim etiladi.
 140. Ma’muriy qamoqqa olingan shaxslarning telefon muloqotlari maxsus qabulxona ma’muriyati yoki xodimlari ishtirokida yoxud ular yo‘qligida audiovizual nazorat orqali amalga oshiriladi.
 141. Ma’muriy qamoqqa olingan shaxslarga shaxsiy aloqa vositalari va zaryadlash qurilmalari faqat telefon muloqotlarini amalga oshirish vaqtida beriladi. 
 142. Ma’muriy qamoqqa olingan shaxslarga shaxsiy aloqa vositalari va zaryadlash qurilmalari maxsus qabulxona ma’muriyatining shaxsiy aloqa vositalari va zaryadlash qurilmalarini ma’muriy qamoqqa olingan shaxslarga berish (olish) va telefon muloqotlarini taqdim etishni hisobga olish jurnaliga qo‘yilgan belgisi orqali beriladi (olinadi). 
 143. Ma’muriy qamoqqa olingan shaxslarga telefon muloqotlari sayr vaqtlari, sanitar, gigiyenik va boshqa shu turdagi tadbirlar hamda maxsus qabulxona ma’muriyati va xodimlari tomonidan ma’muriy qamoqqa olingan shaxslar xavfsizligi va ma’muriy qamoqni o‘tash tartibini ta’minlash maqsadida o‘tkaziladigan chora-tadbirlardan tashqari, maxsus qabulxona kun tartibiga muvofiq har kuni soat 10.00 dan 12.00 gacha va 19.00 dan 21.00 gacha taqdim etiladi.
 144. Ma’muriy qamoqqa olingan shaxslar, agar bu mazkur Qoidalarni, shuningdek boshqa shaxslarning huquqlari va qonuniy manfaatlarini buzmasa, maxsus qabulxona xonalarida diniy rasm-rusumlarni ado etish huquqiga ega. 
 145. Ma’muriy qamoqqa olingan shaxslar diniy rasm-rusumlarni o‘zlari saqlanayotgan kameralarda, imkon bo‘lganda esa maxsus qabulxonaning ushbu rasm-rusumlarga mo‘ljallab jihozlangan maxsus xonalarida o‘z diniy an’analarga muvofiq amalga oshiradi.
 146. Maxsus qabulxona ma’muriyati ma’muriy qamoqqa olingan shaxslarning diniy rasm-rusumlarni ado etishi uchun zarur shart-sharoit yaratilishini ta’minlaydi. 
 147. Ma’muriy qamoqqa olingan shaxslarga maxsus qabulxona kutubxonasidagi qonunchilik hujjatlari, adabiyotlar va davriy matbuot nashrlaridan foydalanishga ruxsat etiladi.
 148. Ma’muriy qamoqqa olingan shaxslar O‘zbekiston Respublikasi Prezidenti, davlat hokimiyati vakillik organlari saylovlarida va O‘zbekiston Respublikasining referendumida (bundan buyon matnda saylov deb yuritiladi) ishtirok etish huquqiga ega. 
 149. Ma’muriy qamoqqa olingan shaxslarning saylovda ishtirok etish huquqini ta’minlash maqsadida maxsus qabulxonaning o‘zida saylov uchastkasi tashkil etiladi.
 150. Maxsus qabulxonada saylov uchastkasini tuzish va uning faoliyatini tashkil etish O‘zbekiston Respublikasining Saylov kodeksi va “O‘zbekiston Respublikasining referendumi to‘g‘risida”gi Qonuni asosida amalga oshiriladi.
 151. Ma’muriy qamoqqa olingan shaxslarni kuch ishlatish, aldash, qo‘rqitish orqali yoki boshqa yo‘llar bilan ularning saylash va referendumda ishtirok etishdan iborat huquqlaridan foydalanishlariga to‘sqinlik qilish O‘zbekiston Respublikasining qonunlariga muvofiq javobgarlikka tortishga sabab bo‘ladi. 
 152. Ma’muriy qamoqqa olingan shaxslar maxsus qabulxonada saqlash bilan bog‘liq xarajatlar o‘rnini qoplash maqsadida mehnat qilish istagini bildirib maxsus qabulxona boshlig‘i nomiga ariza bilan murojaat qilish huquqiga ega. 
 153. Ma’muriy qamoqqa olingan shaxslarning arizasi maxsus qabulxona ma’muriyati tomonidan darhol ko‘rib chiqiladi va tegishli sharoitlar mavjud bo‘lganda ma’muriy qamoqqa olingan shaxslar haq to‘lanadigan mehnatga jalb etiladi.
 154. Ma’muriy qamoqqa olingan shaxslarni mehnatga jalb etish uchun sharoit bo‘lmagan hollarda arizachiga rad etish sabablari tushuntiriladi. 
 155. Maxsus qabulxona ma’muriyati tomonidan ma’muriy qamoqqa olingan shaxslarni haq to‘lanadigan mehnatga jalb etish maqsadida tuman (shahar) hokimliklariga murojaat etiladi hamda hokimliklar tomonidan tavsiya etilgan korxona va tashkilotlar bilan maxsus qabulxona o‘rtasida shartnoma tuziladi.
 156. Ma’muriy qamoqqa olingan shaxslar shartnoma asosida mehnatga jalb etilgan hollarda doimiy nazorat ostida bo‘ladi va maxsus qabulxona xodimlarining ko‘rsatmasi bo‘yicha ishlaydi. 
 157. Ma’muriy qamoqqa olingan shaxslarning mehnat sharoiti qonunchilik hujjatlarida belgilangan xavfsizlik, sanitariya va gigiyena talablariga javob berishi kerak. Ma’muriy qamoqqa olingan shaxslar o‘z mehnati uchun tegishli haq olishga haqlidir.
 158. Ma’muriy qamoqqa olingan shaxslarning ish vaqti va mehnatiga haq to‘lash mehnat to‘g‘risidagi qonunchilik hujjatlariga muvofiq belgilanadi.
 159. Belgilangan ish hajmlarini bajargan shaxslar mehnatiga haq to‘lash qonunchilik hujjatlarida Mehnatga haq to‘lash yagona tarif setkasining birinchi razryadi bo‘yicha belgilangan miqdordan kam bo‘lmasligi lozim.
 160. Ma’muriy qamoqqa olingan shaxslarning mehnatidan foydalanish natijasida olingan pul mablag‘lari ularni maxsus qabulxonalarda saqlash va ovqatlantirishga yo‘naltiriladi. 
 161. Ma’muriy qamoqqa olingan shaxslarni maxsus qabulxonalarda saqlash va ovqatlantirish qiymatidan ortiq bo‘lgan summa ularning nomiga ochiladigan maxsus bank hisobvaraqlariga o‘tkaziladi. 
 162. Ma’muriy qamoqqa olingan shaxslar maxsus qabulxona xonalaridagi sanitariya-gigiyena, maishiy sharoitlarni yaxshilash, shuningdek ichki ishlar organi yoki maxsus qabulxona hududini obodonlashtirish bilan bog‘liq bo‘lgan, davomiyligi sutkasiga ikki soatdan ko‘p bo‘lmagan haq to‘lanmaydigan jismoniy ishlarga o‘z roziligiga ko‘ra jalb etiladi.
 163. Ma’muriy qamoqqa olingan shaxslarni haq to‘lanmaydigan jismoniy ishlarga jalb etish ularning sog‘lig‘i holati hisobga olingan holda va navbatma-navbat amalga oshiriladi.
 164. Ma’muriy qamoqqa olingan mehnatga qobiliyatsiz shaxslar jismoniy ishlarga jalb etilishdan ozod qilinadi.
 165. Ma’muriy qamoqqa olingan shaxslar maxsus qabulxona ma’muriyatiga, davlat va fuqarolarning o‘zini o‘zi boshqarish organlariga hamda jamoat birlashmalariga o‘z ona tilida yoki boshqa tilda arizalar, takliflar va shikoyatlar bilan murojaat etish huquqiga ega. 
 166. Maxsus qabulxona xodimlari har kuni kameralarni aylanish chog‘ida ma’muriy qamoqqa olingan shaxslardan yozma va og‘zaki shakldagi ariza, taklif va shikoyatlar qabul qiladi. 
 167. Og‘zaki shaklda qabul qilingan yoki maxsus qabulxona boshlig‘i nomiga berilgan arizalar, takliflar va shikoyatlar jurnalga qayd etiladi hamda maxsus qabulxona boshlig‘iga bayon qilinadi. 
 168. Maxsus qabulxona boshlig‘i uning nomiga yozilgan arizalar, takliflar va shikoyatlar zudlik bilan ko‘rib chiqilishini ta’minlaydi. 
 169. Maxsus qabulxona xodimlarining harakatlari va qarorlari ustidan berilgan shikoyatlar berilgan kundan keyingi ish kunidan kechiktirmay maxsus qabulxona boshlig‘i tomonidan prokurorga bevosita topshiriladi, prokurorning harakatlari va qarorlari ustidan berilgan shikoyatlar esa yuqori turuvchi prokurorga pochta orqali yuboriladi.
 170. Boshqa davlat organlari va tashkilotlari nomiga yo‘llangan arizalar, takliflar va shikoyatlar senzuradan o‘tkazilmaydi hamda berilgan kundan keyingi ish kunidan kechiktirmay maxsus qabulxona ma’muriyati tomonidan oluvchilarga pochta orqali yuboriladi. 
 171. Arizalar, takliflar va shikoyatlarga javoblar maxsus qabulxonaga kelib tushgan kundan keyingi ish kunidan kechiktirmay maxsus qabulxona navbatchisi tomonidan tegishli ariza, taklif va shikoyatni bergan shaxsga yetkaziladi.
 172. Ma’muriy qamoqqa olingan shaxsning arizalari, takliflari va shikoyatlarini jo‘natish xarajatlarining o‘rni maxsus qabulxona mablag‘lari hisobidan qoplanadi. 
 173. Ma’muriy qamoqqa olingan shaxsning arizalari, takliflari va shikoyatlarini qabul qilish hamda ko‘rib chiqishning asossiz ravishda rad etilishi, ularni ko‘rib chiqish yoki oluvchilarga topshirish tartibi va muddatlarining buzilishi yoxud ma’muriy qamoqqa olingan shaxsning berilgan arizalar, takliflar va shikoyatlar munosabati bilan ta’qib qilinishi qonunchilik hujjatlariga muvofiq javobgarlikka sabab bo‘ladi. 
 174. Ma’muriy qamoqqa olingan shaxslar maxsus qabulxona boshlig‘iga yoki u vakolat bergan shaxsga, shuningdek maxsus qabulxonalarni nazorat qiluvchi yoki tekshiruvchi mansabdor shaxslarga shaxsan qabul qilish to‘g‘risida iltimos bilan murojaat qilish huquqiga ega. 
 175. Maxsus qabulxona boshlig‘i yoki uning o‘rnini bosuvchi shaxslarning shaxsiy qabuliga yozilish maxsus qabulxona xodimlari tomonidan har kuni kameralarni aylanib chiqish chog‘ida amalga oshiriladi. Qabul qilish to‘g‘risidagi murojaat yozma yoki og‘zaki ravishda maxsus qabulxona boshlig‘i nomiga beriladi va shaxsiy qabul jurnalida navbat bilan ro‘yxatga olinadi. 
 176. Ma’muriy qamoqqa olingan shaxslarni maxsus qabulxona boshlig‘i yoki uning o‘rnini bosuvchi shaxslar tomonidan qabul qilish har kuni belgilangan jadvalga muvofiq ish vaqti davomida amalga oshiriladi, dam olish va bayram kunlari bundan mustasno. Zarur hollarda, ma’muriy qamoqqa olingan shaxslar jadvaldan tashqari qabul qilinishi mumkin.
 177. Murojaat qilganlarni qabul qilish shaxsiy qabul jurnalidagi ro‘yxat bo‘yicha amalga oshiriladi va qabul natijalari jurnalga yozib qo‘yiladi. Yozma ravishda berilgan murojaatlarga uning natijasi haqida belgi qo‘yilib, ma’muriy qamoqqa olingan shaxslarning shaxsiy hujjatlar yig‘ma jildiga qo‘shib qo‘yiladi.
 178. Ma’muriy qamoqqa olingan shaxslarning qarindoshlari va boshqa shaxslarni maxsus qabulxona boshlig‘i yoki uning o‘rnini bosuvchi shaxslar tomonidan shaxsan qabul qilish maxsus qabulxonaning uchrashuv xonasida amalga oshiriladi. Qabulga kelgan shaxslar maxsus jurnalda ro‘yxatga olinadi va qabul natijalari jurnalga yozib qo‘yiladi. 
 179. Ma’muriy qamoqqa olingan shaxs maxsus qabulxonada vafot etgan taqdirda, maxsus qabulxona boshlig‘i bu haqda uning yaqin qarindoshlariga, qonuniy vakiliga va prokurorga darhol xabar qiladi. Ma’muriy qamoqqa olingan shaxsning vafot etganligi fakti bo‘yicha JPKda nazarda tutilgan tartibda tergovga qadar tekshiruv o‘tkaziladi.
 180. Maxsus qabulxonada vafot etgan shaxsning jasadi u bilan bog‘liq tergovga qadar tekshiruv o‘tkazilayotgan jarayonda mazkur ishni yuritayotgan mansabdor shaxs yoki organning qaroriga asosan saqlash uchun maxsus qabulxona yaqinida joylashgan sog‘liqni saqlash muassasasining o‘likxonasiga topshiriladi.
 181. Maxsus qabulxonada vafot etgan shaxsning jasadi sud-tibbiy ekspertizasidan o‘tkazilganidan, shuningdek JPKda nazarda tutilgan boshqa harakatlar bajarilganidan keyin vafot etgan shaxsning eri (xotini), ota-onasi, farzandlari va boshqa qarindoshlariga yoki qonuniy vakillariga yoxud dafn etishni amalga oshirish majburiyatini o‘z zimmasiga olgan boshqa shaxslarga topshiriladi.
 182. Vafot etgan shaxsning jasadi uni talab qilgan shaxsning arizasi va holat yuzasidan tergov harakatlarini amalga oshirayotgan mansabdor shaxs yoki organning qarori asosida dafn etish uchun beriladi. Bunda vafot etgan shaxsga tegishli bo‘lgan hujjatlar, ashyolar va oziq-ovqat mahsulotlari uning ariza bilan murojaat qilgan qarindoshlari yoki boshqa shaxslarga belgilangan tartibda topshiriladi. 
 Ariza bilan murojaat qilgan shaxs o‘zining shaxsini tasdiqlovchi hujjatini ko‘rsatishi zarur.
 183. Maxsus qabulxonada vafot etgan shaxsning eri (xotini), ota-onasi, farzandlari va boshqa qarindoshlari yoki qonuniy vakillaridan yoxud dafn etishni amalga oshirish majburiyatini o‘z zimmasiga olgan boshqa shaxslardan jasadni berish to‘g‘risida ariza tushmagan taqdirda, vafot etgan shaxsni dafn etish qonunchilik hujjatlarida belgilangan tartibda amalga oshiriladi.
 184. Ma’muriy qamoqqa olingan shaxs maxsus qabulxonadan quyidagi hollarda ozod qilinadi:
 ma’muriy qamoq tarzidagi ma’muriy jazoni qo‘llash to‘g‘risidagi qaror bekor qilinganda;
 ma’muriy qamoq muddati o‘tab bo‘linganda. 
 185. Ma’muriy qamoqqa olingan shaxslarni maxsus qabulxonadan ozod qilish maxsus qabulxona ma’muriyati tomonidan darhol amalga oshiriladi.
 186. Ma’muriy qamoqqa olingan shaxslar maxsus qabulxonadan ozod qilinayotganda maxsus qabulxonaning tibbiyot xodimlari tomonidan qayta tibbiy ko‘rikdan o‘tkaziladi.
 Ma’muriy qamoqqa olingan shaxslarda tan jarohatlari aniqlanganda maxsus qabulxonaning tibbiyot xodimlari tomonidan darhol prokurorga xabar qilinadi.
 187. Maxsus qabulxonalardan ozod qilish chog‘ida maxsus qabulxona ma’muriyati tomonidan ma’muriy qamoqqa olingan shaxs maxsus qabulxonaga kelib tushganda olib qo‘yilgan hujjatlar, pul mablag‘lari, qimmatbaho buyumlar, narsalar va boshqa ashyolarni tilxat bilan ularga qaytaradi hamda ozod etilganligi to‘g‘risida belgilangan shaklda ma’lumotnoma beradi.
 188. Zarur bo‘lgan taqdirda, maxsus qabulxona ma’muriyati maxsus qabulxonadan ozod qilingan shaxsni yashash joyiga yetib olishi uchun yo‘l hujjatlari va yo‘lda ketish uchun belgilangan normalar bo‘yicha oziq-ovqat mahsulotlari bilan ta’minlaydi.
 189. Mazkur Qoidalar O‘zbekiston Respublikasi Oliy sudi, O‘zbekiston Respublikasi Bosh prokuraturasi, O‘zbekiston Respublikasi Sog‘liqni saqlash vazirligi hamda O‘zbekiston Respublikasi Bandlik va mehnat munosabatlari vazirligi bilan kelishilgan.
 Uyg‘onish — soat 6.00 da.
 Ertalabki tekshiruv va kameralar tozalanishi — soat 6.00 dan 8.00 gacha.
 Nonushta — soat 8.00 dan 9.00 gacha.
 Arizalar, takliflar va shikoyatlarni yuborish — soat 9.00 dan 10.00 gacha.
 Telefon qilish — soat 10.00 dan 12.00 gacha, 19.00 dan 21.00 gacha.
 Sayr — kunduzgi vaqtda kamida 2 soat.
 Tushlik — 13.00 dan 14.00 gacha.
 Diniy rasm-rusumlarni ado etish — ado etish vaqtlarida.
 Qarindoshlar yoki boshqa shaxslar bilan uchrashuv — soat 16.00 dan 18.00 gacha.
 Himoyachi yoki qonuniy vakil bilan uchrashuv — Ichki tartib qoidalarning 132-bandi talablaridan tashqari vaqtlar va hollarda davom etish muddati cheklanmaydi. 
 Kechki ovqat — soat 18.00 dan 19.00 gacha.
 Kechki tekshiruv — soat 21.00 dan 22.00 gacha.
 Tungi vaqtda uxlash (uzluksiz) — soat 22.00 dan 6.00 gacha.
 Eslatma:
 1. Kun tartibi har bir maxsus qabulxonada yil fasli, kunining davomiyligi va mahalliy sharoitlardan kelib chiqib tuziladi.
 2. Ma’muriy qamoqqa olingan shaxslarning sayrga chiqishi, diniy rasm-rusumlarni ado etishi, himoyachi, qonuniy vakil, qarindoshlar va boshqa shaxslar bilan uchrashuvlari to‘g‘risida ma’muriy qamoqqa olingan shaxslarning kameradan chiqishini ro‘yxatga olish jurnaliga yozib qo‘yiladi.
 1. Maxsus qabulxonada saqlanayotgan ma’muriy qamoqqa olingan shaxslarga quyidagi majburiyatlar yuklatiladi:
 Qonunda belgilangan ichki tartib qoidalariga rioya qilish; 
 maxsus qabulxona xodimlarining qonuniy talablarini so‘zsiz bajarish;
 shaxsiy gigiyena va sanitariya talablariga rioya etish;
 yong‘in xavfsizligi qoidalariga rioya etish;
 maxsus qabulxonaning mol-mulkiga ehtiyotkorlik bilan munosabatda bo‘lish;
 kameralarni ozoda saqlash, yotish joyi, ko‘rpa-to‘shaklarini bir xil qilib yig‘ishtirish, oziq-ovqat mahsulotlarini, narsa va buyumlarini saqlash talablariga rioya etish;
 maxsus qabulxona xodimlari hamda boshqa shaxslarning sha’ni va qadr-qimmatini kamsituvchi xatti-harakatlarni sodir etmaslik;
 maxsus qabulxona ma’muriyatining qonuniy talablarini bajarishi, shuningdek maxsus qabulxona xodimlarining xizmat vazifalarini bajarishiga to‘sqinlik qilmasligi;
 o‘zining hamda boshqa shaxslarning hayoti va sog‘lig‘iga tahdid soluvchi xatti-harakatlarni qasddan sodir etmaslik;
 maxsus qabulxona xodimlari va bir-birlari bilan xushmuomalada bo‘lish;
 ichki ishlar organlari xodimlari, prokuratura va boshqa nazorat qiluvchi mansabdor shaxslar kamera ichiga kirgan vaqtida berilgan ko‘rsatma asosida o‘rnidan turish va belgilangan joyga saflanish;
 belgilangan tartib asosida sayr qilish va uchrashuv paytida o‘zini tutishi; 
 maxsus qabulxona xodimlarining va boshqa mansabdor shaxslarning talabi asosida o‘zining familiyasini, ismi va otasining ismini aytishi;
 tinchlikni saqlash;
 navbat bilan kamera bo‘yicha navbatchilik qilish.
 2. Kamera bo‘yicha navbatchi:
 kameraga maxsus qabulxona xodimlari yoki tekshiruvchi xodimlar kirganida saqlanayotgan shaxslar soni to‘g‘risida axborot beradi;
 jihozlar, buyumlar va boshqa narsalarning saqlanishini nazorat qiladi;
 kamerada saqlanayotganlar uchun idish tovoqlarni oladi va topshiradi;
 kamera tozaligiga rioya qilinishini nazorat qiladi.
 3. Maxsus qabulxonada saqlanayotgan ma’muriy qamoqqa olingan shaxslarga quyidagilar taqiqlanadi:
 boshqa kamera va xonalardagi shaxslar bilan suhbatlashish, muloqot qilish, shovqin solish (devorlarni, kameradagi jihozlarni taqillatish va boshqa taqiqlangan harakatlar);
 saqlanishi, tarqatilishi, iste’mol qilinishi, foydalanilishi taqiqlangan pullar, qimmatli qog‘ozlar hamda boshqa qimmatliklar, oziq-ovqat mahsulotlari, narsalar va moddalar bilan muomala qilish;
 maxsus qabulxona xodimlarining ruxsatisiz kamera va ma’muriy binosining boshqa xonasidan tashqariga chiqish;
 belgilanmagan joylarda chekish;
 biror-bir manfaatni ko‘zlab o‘yinlar tashkil qilish yoki o‘ynash;
 tatuirovka chizish;
 maxsus qabulxona ma’muriyatining ruxsatisiz yotoq joyini o‘zgartirish va unga parda tutish; 
 kamerada olov yoqish;
 maxsus qabulxona xodimlarining ruxsatisiz santexnika, yoritish va boshqa asbob-uskunalarni sozlash yoki kameradagi yorug‘likni o‘zgartirish;
 qo‘lbola elektr uskunalardan foydalanish;
 diniy ekstremistik g‘oyalarni targ‘ib qilish hamda ularga rioya etishga majburlash;
 kameradagi jihozlarga zarar yetkazish, devorlariga yoki foydalanishga berilgan narsalarga yozish, chizish yoki belgi qo‘yish, shuningdek devorlarga qog‘ozlar, fotosuratlar, adabiyotlar, davriy matbuot nashrlari va boshqalarni qirqib yopishtirish, fotosurat, ro‘znoma hamda jurnallardan qirqib olingan rasmlar yoki maqolalarni yopishtirish;
 safda harakatlanayotganda safdan chiqish, chekish, suhbatlashish va maxsus qabulxona xodimlarining ruxsatisiz boshqa harakatlar qilish; 
 shaxsiy foydalanishida bo‘lgan narsalarni sotish, sovg‘a qilish, almashish yoki boshqa usullar bilan o‘zga ushlab turilganlardan tortib olish;
 kamera derazasidan ashyolar va oziq-ovqat mahsulotlarini tashqariga uloqtirish, derazaga va eshikning tuynugiga yopishib turish yoki ularni bekitish yoxud ulardan qarash.
 1. Barcha turdagi o‘qotar va sovuq qurollar yoki sovuq qurol sifatida foydalanilishi mumkin bo‘lgan ashyolar, shuningdek o‘q-dorilar.
 2. Pullar, qimmatli qog‘ozlar, qimmatbaho toshlar, durlar va ulardan yasalgan buyumlar, turli markadagi soatlar va boshqa qimmatliklar.
 3. Optik asboblar, ko‘zoynak bundan mustasno.
 4. Alkogol mahsulotlari, shuningdek tarkibida spirt bo‘lgan atir va boshqa mahsulotlar. 
 5. Giyohvandlik vositalari, ularning analoglari psixotrop moddalar va kuchli ta’sir etuvchi preparatlar.
 6. Barcha turdagi radioapparatura, kompyuter texnikasi, yozuv mashinkasi, nusxa ko‘chirish vositalari.
 7. Aloqa vositalari, jumladan uyali aloqa vositasi, radiotelefonlar, peyjerlar, ratsiyalar va ularning barcha turdagi qismlari.
 8. Inson hayoti va sog‘lig‘i uchun xavfli hamda jinoyat quroli sifatida qo‘llanilishi mumkin bo‘lgan, sanoat usulida yoki qo‘lbola tarzda yasalgan tig‘li, kesuvchi, uchi o‘tkirlangan sanchiladigan kasbiy va xo‘jalik-maishiy (pichoq, bigiz, ustara (elektr ustara bundan mustasno), qaychi va boshqalar) ashyolar.
 9. Oynalar, bundan kamera devoriga o‘rnatilgan oyna mustasno.
 10. Chilangarlik va boshqa asbob-uskunalar.
 11. Sport anjomlari.
 12. O‘yin kartalari.
 13. Har qanday turdagi foto, audio va videoapparaturalar hamda ularning qismlari.
 14. Pornografik va diniy ekstremistik xususiyatga ega bo‘lgan nashr va materiallar, shuningdek taqiqlangan adabiyotlar. 
 15. Topografik xaritalar va kompas.
 16. Harbiy va boshqa formali kiyim-bosh hamda uning jihozlari.
 17. Nusxa ko‘chiradigan qog‘ozlar (kopirka).
 18. Musiqa asboblari.
 19. Xamirturush va achitqilar.
 20. Uyda pishirilgan, shuningdek iste’mol qilinishi isitish va pishirishni talab qiladigan oziq-ovqat mahsulotlari.